
Anatómia Intézet

Az endogén PACAP szerepének vizsgálata diabeteses vesekárosodás esetén

Bevezetés: A hipofízis adenilát cikláz aktiváló polipeptid sejtvédő hatású neuropeptid, melynek mindhárom receptora (PAC1, VPAC1/2) expresszálódik a vesében. Védő hatását elsősorban apoptotikus, valamint gyulladásos folyamatok gátlásán keresztül fejti ki. Korábbi vizsgálatok már igazolták, hogy károsító tényezők – így ischaemia/reperfúzió - hatására a lézió mértéke szignifikánsan súlyosabb PACAP génhiányos egerekben, mint vad társaikban. Jelen kísérlet célja az endogén PACAP diabeteses nephropathiában betöltött szerepének vizsgálata volt.
Módszerek: A kísérletben részt vevő egereket 4 csoportra osztottuk: intakt és diabeteses vad, intakt és diabeteses PACAP génhiányos csoportra. A diabetes indukciója streptozotocin (200mg/kg)  intraperitoneális injekcióval történt, majd 10 hetes túlélést követően a veséken szövettani vizsgálatot végeztünk. Szemikvantitatív citokin array, illetve angiogenesis array segítségével vizsgáltuk a diabeteses nephropathia pathomechanizmusában kiemelkedő szerepet játszó citokinek és angiogenetikus faktorok mennyiségi változásait. Western blot segítségével mértük a pro-és antiapoptotikus faktorok szintjét.
Eredmények: A szövettani vizsgálat egyértelmű károsodást igazolt mind a diabeteses vad, mind a diabeteses knocknout vesékben, azonban a károsodás szignifikánsan súlyosabb mértékű volt a génhiányos egerek esetén. Számos citokin (RANTES, TIMP-1, MCP-5) fokozott expresszióját figyeltük meg az intakt PACAP génhiányos vesékben, míg más citokinek szintje csökkent, vagy nem változott. Diabetes hatására szinte valamennyi citokin mennyisége emelkedett, és ez tovább fokozódott a PACAP knockout állatok esetében (IFNγ, TNFα, interleukinok). A diabeteses vad egerek veséjében az angiogenetikus faktorok jelentős mértékű emelkedését figyeltük meg, a knockout állatok esetében is változást tapasztaltunk, mely szintén előrehaladottabb károsodásra utal. Western blotos vizsgálataink megerősítették előző eredményeinket.
Következtetés: A PACAP knockout egerek veséjében a szövettani vizsgálatok során súlyosabb mértékű károsodást, illetve fokozottabb citokintermelést és apoptózist tapasztaltunk, mely felveti az endogén PACAP renoprotektív szerepét diabeteses nephropathia esetén.

